Imtella' Settembru 8, 2021 Ingħata bidu għall-ġuri dwar l-attakki tal-2015 f'Pariġi li ġabu lill-kapitali Franċiża għarkupptejha f'lejla waħda. Il-ġuri, li mistenni jtul disa' xhur, huwa deskritt bħala wieħed bla preċedent. L-akkużati huma 20, se jinstemgħu mal-1,800 xhud fosthom persuni li salvaw mill-attakki u qraba tal-vittmi, u ġew imsejħa aktar minn 300 avukat. Il-verdett mistenni jingħata f'Mejju tal-2022. Stennija, fost l-oħrajn, dwar jekk Salah Abdeslam, dak li huwa meqjus bħala l-uniku awtur tal-istraġi li baqa' ħaj, hux se jikkollabora meta se jkun qed jixhed f'Jannar tas-sena d-dieħla. Minħabba l-ġuri, se jingħalaq l-aċċess għall-karozzi kif ukoll għall-persuni madwar il-Qorti Palais de Justice de Paris li tinsab fil-qalba tal-kapitali Franċiża. Dawk awtorizzati biex jattendu għall-ġuri se jiġu ċċekkjati bir-reqqa qabel ma jitħallew jidħlu fil-bini. Fil-lejla tat-13 ta' Novembru tal-2015 minn tal-anqas 130 persuna tilfu ħajjithom u mijiet oħra ndarbu wara li għadd ta' aggressuri li kienu armati sa snienhom b'diversi armi tan-nar għamlu ħerba f'sitt barijiet, f'għadd ta' ħwienet tal-ikel, fit-teatru Bataclan fejn kunċert mill-grupp mużikali Amerikan Eagles of Death Metal kien fl-aqwa tiegħu, u fl-inħawi tal-grawnd tal-futbol Stade de France fejn kienet qed tintlagħab il-partita bejn it-tim nazzjonali Franċiż u dak tal-Ġermanja.